
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



												
РЕШЕНИЕ
№ РС-576-18-053

	Днес, 28.08.2019 г., Комисията за противодействие на корупцията и отнемане на незаконно придобито имущество /КПКОНПИ/, в състав:

	
Заместник – председател: Антон Славчев
Член: Антоанета Цонкова
Член: Пламен Йоцов
У С Т А Н О В И:

	Производството е образувано по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01-576/26.11.2018 г.
	Сигналът е подаден против Янко Кирилов Анев – общински съветник в Общински съвет Б.
	По същество, в сигнала се твърди, че Янко Кирилов Анев е положил клетва като общински съветник в Общински съвет Б.  на 04.11.2015 г. и освен това получава доходи от заемани други длъжности, а именно: има сключен трудов договор от 01.02.2018 г. с община Б. по основно трудово правоотношение, на длъжност „медицински фелдшер“; има допълнителен трудов договор с общопрактикуващ лекар - д-р Н.В. във Филиал за спешна медицинска помощ (ФСМП) – гр. Е.; член е на Управителния съвет на кооперация „*******************“, ЕИК *********; от 2017 г. е реализирал правото си на пенсия за осигурителен стаж и възраст; осъществява нерегламентирана дейност по покупко-продажба на лекарствени средства в с. Воден.	
	Към сигнала няма приложени доказателства.
	При проверката относно допустимостта на сигнала се установи, че същият не отговаря на изискванията на чл. 48, ал. 1, т. 3 от ЗПКОНПИ – няма посочени конкретни данни за упражнени правомощия по служба.
	В тази връзка, при спазване на процедурата по чл. 30, ал. 2 от АПК сигналоподателят е редовно уведомен за констатираните нередовности, като в указания срок е получено писмо с вх. № ЦУ01/6030/20.02.2019 г. на КПКОНПИ, в което се сочат същите факти и обстоятелства.
	Комисията служебно е събрала следните доказателства: декларация по чл. 12, т. 1 във вр. с чл. 5 от ЗПУКИ (отм.) и по чл. 12, т. 2 във вр. с чл. 14 от ЗПУКИ (отм.) на Янко Кирилов Анев; удостоверение за избран общински съветник и клетвен лист; трудови договори, сключени с кмета на община Б.; поименни щатни разписания на бюджетните дейности в администрацията на община Б.; трудов договор, сключен с д-р Н.В.; препис от протоколи от заседанията на Общински съвет Б..
	Служебно е извършена справка в Търговския регистър, в НОИ и в Регистър НБД „Население“.

	От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени три имена, ЕГН, адрес и е подписан.
	Янко Кирилов Анев е избран за общински съветник в Общински съвет – Б. за мандат 2015 г. – 2019 г. и е положил клетва на 04.11.2015 г.
	В това си качество Янко Кирилов Анев  е подал декларации по чл. 12, т. 1 във вр. с чл. 5 от ЗПУКИ (отм.) и по чл. 12, т. 2 във вр. с чл. 14 от ЗПУКИ (отм.) на 10.11.2015 г. В декларацията по чл. 12, т. 2 от ЗПУКИ (отм.) не са декларирани обстоятелства, които биха довели до възникване на конфликт на интереси.
	С Трудов договор № 0151/01.11.2000 г. Янко Кирилов Анев е назначен на  длъжност медицински фелдшер в Община Б..
	С допълнителни споразумения № 0175/17.11.2000 г, № 087/01.04.2001 г., № 064/26.03.2002 г., № 0066/24.03.2003 г., № 0249/01.07.2003 г., № 0156/20.07.2004 г., № 270/14.07.2005 г., № 228/25.07.2006 г., № 84/31.07.2007 г., № 51/05.02.2008 г., № 259/12.05.2008 г., № 350/16.09.2008 г., № 409/06.11.2008 г., № 160/30.07.2015 г., № 164/28.09.2016 г., № 62/20.02.2017 г., № 71/23.01.2018 г. към Трудов договор № 0151/01.11.2000 г. е увеличавано трудовото възнаграждение на Янко Анев.
	От предоставените поименни щатни разписания на длъжностите в администрацията на община Б. е видно, че длъжността „медицински фелдшер“ е структурно звено от общинската администрация, обособено като други дейности по здравеопазване. 
	Със Заповед № 3/26.01.2018 г. на кмета на община Б. е прекратено трудовото правоотношение на Янко Анев, поради придобиване право на пенсия за осигурителен стаж и възраст.
 	С Трудов договор № 4/01.02.2018 г. Янко Кирилов Анев, отново е назначен на  длъжност медицински фелдшер в Община Б.. 
	Видно от Трудов договор № 00000003/30.06.2016 г. Янко Кирилов Анев е назначен на длъжност фелдшер към лекарската практика на „***“ ЕООД, гр. Е.
		От справка в Търговския регистър е установено, че Янко Кирилов Анев е председател на Управителния съвет на „********************“.
		Във връзка с изискани от Комисията решения на Общински съвет Б., касаещи подобряване на медицинското обслужване на територията на община Б., са предоставени препис от:
· решение № 39 по протокол № 5 от заседание на Общински съвет Б., проведено на 29.01.2016 г. за приемане на бюджета на община Б. за 2016 г.;
· решение № 144 по протокол № 13 от заседание на Общински съвет Б., проведено на 28.07.2016 г. за предоставяне на безвъзмездно по 8 куб. м. дърва за огрев от общинския горски фонд на общопрактикуващи лекари и стоматолози на територията на община Б.;
· решение № 196 по протокол № 20 от заседание на Общински съвет Б., проведено на 30.01.2017 г. за приемане на бюджета на община Б. за 2017 г.;
· решение № 301 по протокол № 26 от заседание на Общински съвет Б., проведено на 27.07.2017 г. за предоставяне на безвъзмездно по 8 куб. м. дърва за огрев от общинския горски фонд на общопрактикуващи лекари и стоматолози на територията на община Б.;
· решение № 357 по протокол № 30 от заседание на Общински съвет Б., проведено на 15.12.2017 г. за определяне представител на община Б. в комисия за изработване на областна здравна карта;
· решение № 363 по протокол № 31 от заседание на Общински съвет Б., проведено на 29.01.2018 г. за приемане на бюджета на община Б. за 2018 г.;
· решение № 458 по протокол № 36 от заседание на Общински съвет Б., проведено на 28.06.2018 г. за предоставяне на безвъзмездно по 8 куб. м. дърва за огрев от общинския горски фонд на общопрактикуващи лекари и стоматолози на територията на община Б.;
	В посочените бюджети са включени разчети за целеви разходи за допълнително заплащане на медицинските фелдшери към лекарските практики в Б., Мамарчево, Воден и Ст. Караджово в размер на 180 лв. месечно с цел подобряване на медицинското обслужване на населението в общината.
	От предоставените преписи от решения се установи, че Янко Кирилов Анев, в качеството си на общински съветник е гласувал приемането на решенията.
	
	При така установената фактическа обстановка Комисията стигна до следните правни изводи:
		    Сигналът е подаден от лице, идентифицирано по реда на чл. 48, ал. 1 от ЗПКОНПИ.
Тъй като конфликтът на интереси е административно нарушение, то спрямо него следва да се вземе предвид принципът на чл. 3, ал. 1 от Закона за административните нарушения и наказания и приложение да намери законът, който е бил в сила по време на извършването на нарушението. 
В конкретния случай това означава, че спрямо част от твърденията следва да се приложи ЗПУКИ (отм.), доколкото твърдените нарушения са извършени в периода на действие на ЗПУКИ (отм.). По отношение на останалата част от твърденията, с оглед на обстоятелството, че касаят действия, извършени в периода на действие на ЗПКОНПИ (23.01.2018г.) следва да се приложи ЗПКОНПИ.
За да е осъществен конфликт на интереси по смисъла на чл. 2 от ЗПУКИ (отм.), респективно чл. 52 - 54 от ЗПКОНПИ, следва да са налице три кумулативно изискуеми предпоставки: лице, заемащо публична длъжност, респективно лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2, ал. 2 и ал. 3 от ЗПУКИ(отм.), респективно чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на привилегия или почести, получаване на стоки или услуги безплатно или на цени, по – ниски от пазарните, помощ, глас, подкрепа или влияние, предимство, получаване или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Янко Кирилов Анев , в качеството си на общински съветник е лице, заемало публична длъжност по смисъла на чл. 3, т. 9 от ЗПУКИ (отм.) и лице, заемащо висша публична длъжност по смисъла на чл. 6, ал. 1, т. 32, предложение второ от ЗПКОНПИ.
		С оглед горното КПКОНПИ е компетентна да разгледа подадения сигнал.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на §. 1, т. 1 от ДР на ЗПУКИ (отм.), респективно §1, т. 15 от ЗПКОНПИ, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност.
	В правомощие на Общинския съвет, съгласно разпоредбата на чл. 33, ал. 1, т. 3 общинският съветник има право да участва в обсъждането и решаването на всички въпроси от компетентността на съвета.
	В качеството си на общински съветник в Общински съвет Б., Янко Кирилов Анев е упражнил правомощия по служба по чл. 33, ал. 1, т. 3 от ЗМСМА като е участвал в гласуването на Решение № 39 от 29.01.2016 г., Решение № 144 от 28.07.2016 г.,   Решение № 196 от 30.01.2017 г., Решение № 301 от 27.07.2017 г., Решение № 357 от 15.12.2017 г., Решение № 363 от 29.01.2018 г. и Решение № 458 от 28.06.2018 г.  на Общински съвет Б., относно приемане бюджета на Община Б. за 2016, 2017и 2018 г., в който са включени разчети за целеви разходи за допълнително заплащане на медицинските фелдшери към лекарските практики в Б., М., В. и С. К. в размер на 180 лв. месечно с цел подобряване на медицинското обслужване на населението в общината,  както и предоставяне на безвъзмездно по 8 куб. м. дърва за огрев от общинския горски фонд на общопрактикуващи лекари и стоматолози на територията на община Б.;
Съгласно чл. 44, ал. 1, т. 5 от ЗМСМА и  чл 84, ал. 1 и ал. 4 от Закона за публичните финанси (ЗПФ), органът, който има правомощия да организира изпълнението и разходването на общинския бюджет, и който има правомощия да внесе в общинския съвет окончателен проект на бюджета, в който, предвидените разходи са описани по пера, дейности и основни параграфи, е Кметът на съответната община. Видно от разпоредбата на чл. 11, ал. 1-7 от ЗПФ, кметът на общината съставя проектобюджета и го внася за обсъждане и гласуване в общинския съвет. С гласуването на общинския бюджет се цели постигане на финансово осигуряване на посочените в него дейности на общината. Съгласно разпоредбата на чл. 21, ал. 1 от ЗМСМА, решенията, които взема общинският съвет, са от компетентността на общинския съвет като колегиален орган и не са предоставени като правомощие на отделния общински съветник.
	Обстоятелството, че в обсъжданите и гласувани решения са представени бюджети, в които са включени разчети за целеви разходи за допълнително заплащане на медицинските фелдшери към лекарските практики в Б., М., В. и С. К.,  които не касаят трудовите отношения на Янко Анев в качеството му на медицински фелдшер като част от общинската администрация, нито лекарската практика на д-р Н.В., действаща на територията на община Е., както и предоставяне на безвъзмездно дърва за огрев на общопрактикуващи лекари и стоматолози на територията на община Б., изключва наличието на частен интерес.
	Участвайки при вземането на Решение № 39 от 29.01.2016 г., Решение № 144 от 28.07.2016 г.,   Решение № 196 от 30.01.2017 г., Решение № 301 от 27.07.2017 г.,  Решение № 357 от 15.12.2017 г.,  Решение № 363 от 29.01.2018 г. и Решение № 458 от 28.06.2018 г.,   на Общински съвет Б., Янко Анев изпълнява вменените му по закон задължения в съответствие със спецификата на заеманата от него публична длъжност. Не е налице частен интерес за Янко Анев, който може да повлияе върху безпристрастното и обективно изпълнение на правомощията или задълженията му по служба.
	Предвид изложеното, се налага извода, че са налице два от елементите на състава на конфликт на интереси по чл. 2 от ЗПУКИ (отм.), респективно чл. 52 - 54 от ЗПКОНПИ а именно: лице, заемащо висша публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията  по служба от страна на Янко Кирилов Анев.
	Липсата на частен интерес от упражнените правомощия по служба от страна на лицето, заемащо публична длъжност в свой личен или на свързани с него лица по смисъла на § 1, т. 1 от ДР на ЗПУКИ (отм.), респективно §1, т. 15 от ДР на ЗПКОНПИ, води до липса на конфликт на интереси.
	По отношение на членството на Янко Кирилов Анев в управителния съвет на „*************“ – гр. Б., твърденията в сигнала кореспондират с твърдения за несъвместимост по отношение на Янко Анев. Несъвместимостта не съдържа състав на конфликта на интереси, а съставлява предвидени в закона пречки за съвместяване на съответната длъжност и препраща към несъвместимостите, регламентирани с Конституцията и специалните закони (§1, т. 7 от ДР на ЗПКОНПИ).
	
	Предвид горното, Комисията за противодействие на корупцията и отнемане на незаконно придобито имущество, на основание чл. 74, ал. 1и ал. 2 от ЗПКОНПИ,

РЕШИ:

	НЕ УСТАНОВЯВА конфликт на интереси по отношение на Янко Кирилов Анев  с ЕГН ********** – общински съветник в Общински съвет – Б., в качеството му на лице, заемащо публична длъжност по чл. 3, т. 9 от ЗПУКИ (отм.) респективно по чл. 6, ал. 1, т. 32 от ЗПКОНПИ, във връзка с участието му при гласуването на Решение № 39 от 29.01.2016 г., Решение № 144 от 28.07.2016 г.,   Решение № 196 от 30.01.2017 г., Решение № 301 от 27.07.2017 г.,  Решение № 357 от 15.12.2017 г.,  Решение № 363 от 29.01.2018 г. и Решение № 458 от 28.06.2018 г., на Общински съвет Б., поради липса на частен интерес негов или на свързани с него лица по смисъла на § 1, т. 1 от ДР на ЗПУКИ (отм.), респективно §1, т. 15 от ДР на ЗПКОНПИ.

	Препис от решението да се изпрати на Окръжна прокуратура Ямбол, с оглед преценка за реализиране на правомощията й по чл. 76, ал. 2 от ЗПКОНПИ.
	
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.


	КОМИСИЯ:

Заместник - председател:……П……/Антон Славчев/

Член:…………П………………../Антоанета Цонкова/

Член:……………П………………..../ Пламен Йоцов /

